### NN 135/2023 (10.11.2023.), Odluka o izmjenama i dopuni Odluke o pravilima rada sustava TARGET-HR

HRVATSKA NARODNA BANKA

1849

Na temelju članka 165. stavka 1. Zakona o platnom prometu (»Narodne novine«, br. 66/2018. i 114/2022.) i članka 104. stavka 1. točke 6. Zakona o Hrvatskoj narodnoj banci (»Narodne novine«, br. 75/2008., 54/2013. i 47/2020.) Savjet Hrvatske narodne banke donosi

ODLUKU

O IZMJENAMA I DOPUNI ODLUKE O PRAVILIMA RADA SUSTAVA TARGET-HR

Članak 1.

U Odluci o pravilima rada sustava TARGET-HR (»Narodne novine«, br. 115/2022. i 133/2022.) u članku 19. stavak 4. mijenja se i glasi:

»(4) Eurosustav osigurava rješenje za izvanredne situacije koje se primjenjuje ako nastupe događaji opisani u stavku 1. ovog članka. Povezivanje s rješenjem za izvanredne situacije i njegova primjena provode se na zahtjev sudionika, a obvezni su u sljedećim slučajevima:

a) za sudionike za koje Hrvatska narodna banka smatra da su kritični i za sudionike koji namiruju vrlo kritične transakcije kako je utvrđeno u Dodatku IV. ove Odluke

b) za sve AS i za sve imatelje RTGS DCA.«

Članak 2.

Članak 24. mijenja se i glasi:

»Članak 24.

Trajanje sudjelovanja i redovno trajno isključenje iz sudjelovanja te zatvaranje računa

(1) Ne dovodeći u pitanje članak 25. iz ovog dijela, sudjelovanje u sustavu TARGET-HR traje neodređeno vrijeme.

(2) Sudionik može u svako doba otkazati bilo što od sljedećeg uz otkazni rok od 14 radnih dana, osim ako s Hrvatskom narodnom bankom dogovori kraći otkazni rok:

(a) svoje cjelokupno sudjelovanje u sustavu TARGET-HR, osim ako je sudionik institucija koja je obuhvaćena područjem primjene članka 1. Uredbe (EU) 2021/378 (ESB/2021/1), u kojem slučaju sudionik i nadalje drži najmanje jedan MCA račun za potrebe udovoljavanja odredbama o minimalnim pričuvama, pod uvjetom da sudionik i nadalje ispunjava uvjete iz članaka 4. i 5. iz ovog dijela

(b) jedan ili više svojih DCA računa, RTGS AS tehničkih računa i/ili TIPS AS tehničkih računa

(c) jedan ili više svojih MCA računa, osim ako je sudionik institucija koja je obuhvaćena područjem primjene članka 1. Uredbe (EU) 2021/378 (ESB/2021/1), u kojem slučaju sudionik i nadalje drži najmanje jedan MCA račun za potrebe udovoljavanja odredbama o minimalnim pričuvama, pod uvjetom da sudionik i nadalje ispunjava uvjete iz članaka 4. i 5. iz ovog dijela.

(3) Hrvatska narodna banka može u bilo kojem trenutku otkazati bilo što od sljedećeg uz otkazni rok od tri mjeseca, osim ako s odgovarajućim sudionikom dogovori drugačiji otkazni rok:

(a) cjelokupno sudjelovanje sudionika u sustavu TARGET-HR, osim ako je sudionik institucija koja je obuhvaćena područjem primjene članka 1. Uredbe (EU) 2021/378 (ESB/2021/1), u kojem slučaju Hrvatska narodna banka i nadalje nudi najmanje jedan MCA za potrebe udovoljavanja odredbama o minimalnim pričuvama, pod uvjetom da sudionik i nadalje ispunjava uvjete iz članaka 4. i 5. iz ovog dijela Odluke

(b) jedan ili više sudionikovih DCA računa, RTGS AS tehničkih računa ili TIPS AS tehničkih računa

(c) jedan ili više sudionikovih MCA računa, pod uvjetom da sudionik nastavi držati najmanje jedan MCA račun.

(4) Nakon trajnog isključenja iz sudjelovanja, dužnost čuvanja povjerljivih podataka iz članka 28. iz ovog dijela ostaje na snazi za razdoblje od pet godina od dana trajnog isključenja.

(5) Nakon trajnog isključenja iz sudjelovanja Hrvatska narodna banka zatvara sve TARGET račune tog sudionika u skladu s člankom 26. iz ovog dijela, osim MCA računa koje sudionik i nadalje drži u skladu sa stavkom 2. točkom (a) ovog članka ili koje Hrvatska narodna banka i nadalje nudi u skladu sa stavkom 3. točkom (a) ovog članka.«

Članak 3.

U članku 31. iza stavka 1. dodaje se novi stavak 2., koji glasi:

»(2) Sudionici koje Hrvatska narodna banka smatra kritičnima uspostavljaju, osim tehničke veze iz stavka 1. ovog članka, drugu tehničku vezu za izvanredne situacije sa sustavom TARGET-HR putem drugog NSP-a na način iz stavka 1. Druga tehnička veza može biti putem pristupa korisnik-do-aplikacije (U2A) s malim obujmom drugog NSP-a.«

Dosadašnji stavci 2., 3., 4. i 5. postaju stavci 3., 4., 5. i 6.

Članak 4.

(1) U članku 37. stavku 3. riječi: »članka 31. stavka 1.« zamjenjuju se riječima: »članka 31. stavaka 1. i 2.«.

(2) U stavku 4. riječi: »članak 31. stavak 1.« zamjenjuju se riječima: »članak 31. stavci 1. i 2.«.

Članak 5.

U članku 45. stavku 7. riječ: »sankcije« zamjenjuje se riječima: »novčane sankcije i mjere«.

Članak 6.

U članku 47. stavak 2. mijenja se i glasi:

»(2) Propust subjekta iz članka 45. stavka 1. iz ovog dijela da vrati unutardnevni kredit na kraju dana automatski se smatra zahtjevom tog subjekta za korištenje prekonoćnoga kredita. Ako subjekt iz članka 45. stavka 1. iz ovog dijela ima više od jednog MCA računa ili jedan ili više DCA računa, svako stanje na kraju dana na tim računima uzima se u obzir za potrebe izračuna iznosa subjektove mogućnosti automatskoga korištenja prekonoćnoga kredita. Time se ne pokreće ekvivalentno oslobađanje imovine koja je prethodno deponirana kao kolateral za taj nepodmireni unutardnevni kredit.«

Članak 7.

U članku 100. stavak 5. mijenja se i glasi:

»(5) AS može slati naloge za instant plaćanje i pozitivne odgovore na opoziv bilo kojem imatelju TIPS DCA računa ili imatelju TIPS AS tehničkog računa. AS prima i obrađuje naloge za instant plaćanje, zahtjeve za opoziv i pozitivne odgovore na opoziv bilo kojeg imatelja TIPS DCA računa ili imatelja TIPS AS tehničkog računa.«

Članak 8.

U članku 106. stavak 1. mijenja se i glasi:

»(1) Imatelj TIPS AS tehničkog računa može odrediti jednu ili više dostupnih strana. Dostupne strane moraju pristupiti SCT Inst shemi potpisivanjem Sporazuma o pristupanju SEPA instant kreditnom transferu, a ako su dostupne u sustavu TARGET kao imatelji RTGS DCA računa, kao dostupni imatelji BIC-a ili kao subjekti ovlašteni za upotrebu RTGS DCA računa putem pristupa za više adresata iz članka 51. stavka 1. točke (a) iz dijela III. ove Odluke, još moraju imati TIPS DCA račun ili biti dostupne putem TIPS DCA računa.«

Članak 9.

(1) U Dodatku VI. Pregled naknada točka 6. mijenja se i glasi:

»6. NAKNADE ZA IMATELJE TIPS DCA RAČUNA

Naknade za rad TIPS DCA računa naplaćuju se kako slijedi:

a) za svaki TIPS DCA račun naplaćuje se mjesečna fiksna naknada od 800 EUR imatelju TIPS DCA računa

b) za svaku dostupnu stranu koju je odredio imatelj TIPS DCA računa, do najviše 50 dostupnih strana, imatelju TIPS DCA računa koji ih je odredio naplaćuje se mjesečna fiksna naknada od 20 EUR. Naknada se ne naplaćuje za pedeset prvu i svaku sljedeću dostupnu stranu

c) za svaki nalog za instant plaćanje ili pozitivan odgovor na opoziv koji je prihvatila Hrvatska narodna banka kako je navedeno u članku 17. iz dijela I. ove Odluke, naknada od po 0,001 EUR naplaćuje se imatelju terećenog TIPS DCA računa i imatelju odobrenog TIPS DCA računa ili TIPS AS tehničkog računa, bez obzira na to je li nalog za instant plaćanje ili pozitivan odgovor na opoziv namiren ili ne

d) naknada se ne naplaćuje za naloge za prijenos likvidnosti s TIPS DCA računa na MCA račune, RTGS DCA račune, podračune, račune prekonoćnog depozita, TIPS AS tehničke račune ili T2S DCA račune.«

(2) U točki 7. podtočka c) mijenja se i glasi:

»c) Uz prethodno navedene naknade svakom AS-u naplaćuje se mjesečna naknada utvrđena na osnovi ukupnog broja instant plaćanja, gotovo instant plaćanja i pozitivnih odgovora na opoziv koji su namireni na platformi AS-a i omogućeni unaprijed financiranim pozicijama na TIPS AS tehničkom računu. Naknada iznosi 0,0005 EUR po namirenom instant plaćanju, gotovo instant plaćanju ili namirenom pozitivnom odgovoru na opoziv. Za svaki mjesec svaki AS treba iskazati ukupan broj svojih namirenih instant plaćanja, gotovo instant plaćanja i namirenih pozitivnih odgovora na opoziv zaokružen na najbližih deset tisuća, najkasnije do trećega radnog dana sljedećeg mjeseca. Hrvatska narodna banka primjenjuje prijavljeni ukupan broj za izračun naknade za sljedeći mjesec.«

(3) Točka 7. mijenja se i glasi:

» 7. NAKNADE ZA AS KOJI PRIMJENJUJE TIPS AS POSTUPAK NAMIRE

Naknade za uporabu TIPS AS postupka namire od strane AS-a naplaćuju se kako slijedi:

a) za svaki TIPS AS tehnički račun naplaćuje se mjesečna fiksna naknada od 3000 EUR imatelju TIPS AS tehničkog računa

b) za svaku dostupnu stranu koju odredi imatelj TIPS AS tehničkog računa, do najviše 50 dostupnih strana, imatelju TIPS AS tehničkog računa koji ih je odredio naplaćuje se mjesečna fiksna naknada od 20 EUR. Naknada se ne naplaćuje za pedeset prvu i svaku sljedeću dostupnu stranu

c) za svaki nalog za instant plaćanje ili pozitivan odgovor na opoziv koji je prihvatila Hrvatska narodna banka kako je navedeno u članku 17. iz dijela I. ove Odluke, naknada od po 0,001 EUR naplaćuje se i imatelju terećenog TIPS AS tehničkog računa i imatelju odobrenog TIPS AS tehničkog računa ili TIPS DCA računa, bez obzira na to je li nalog za instant plaćanje ili pozitivan odgovor na opoziv namiren ili ne

d) naknada se ne naplaćuje za naloge za prijenos likvidnosti s TIPS AS tehničkih računa na TIPS DCA račune

e) uz prethodno navedene naknade, svakom AS-u naplaćuje se mjesečna naknada utvrđena na osnovi ukupnog broja instant plaćanja, gotovo instant plaćanja i pozitivnih odgovora na opoziv koji su namireni u tom AS-u i omogućeni unaprijed financiranim pozicijama na TIPS AS tehničkom računu. Za svaki mjesec svaki AS treba prijaviti ukupan broj svojih namirenih instant plaćanja, gotovo instant plaćanja i namirenih pozitivnih odgovora na opoziv zaokružen na najbližih deset tisuća, najkasnije do trećega radnog dana sljedećeg mjeseca. Hrvatska narodna banka primjenjuje prijavljeni ukupan broj za izračun jedinične naknade po namirenom instant plaćanju, gotovo instant plaćanju ili namirenom pozitivnom odgovoru na opoziv za prethodni mjesec, u skladu sa sljedećom tablicom:

|  |  |  |
| --- | --- | --- |
| Prijavljeni ukupan broj | |  |
| od | do | Jedinična naknada |
| 0 | 10 000 000 | 0,00040 EUR |
| 10 000 001 | 25 000 000 | 0,00030 EUR |
| 25 000 001 | 100 000 000 | 0,00020 EUR |
| 100 000 001 |  | 0,00015 EUR |

.«

Članak 10.

Ova Odluka objavljuje se u »Narodnim novinama« i stupa na snagu 20. studenoga 2023., osim članka 1. u dijelu kojim se mijenja članak 19. stavak 4. točka b), koja stupa na snagu 21. ožujka 2025., članka 3., koji stupa na snagu 21. ožujka 2026., i članka 9. stavaka 1. i 3., koji stupaju na snagu 1. siječnja 2024.

O. br. 472-2752-090/11-23/BV
 Zagreb, 7. studenoga 2023.

Predsjednik Savjeta
 Hrvatske narodne banke
 Guverner
 Boris Vujčić, v. r.